Lurte mor og datter om at de var i livsfare: – Hadde ingen grunn til å tro at han jugde
SKIEN (VG) Gjennom 12 år levde mor og datter i et tvangsregime.  – Jeg synes det er forferdelig, sier mannen i 40-årene som skal ha styrt livene deres.  Han erkjente straffskyld på alle punkter, for grovt bedrageri og grov tvang, da saken mandag åpnet i Telemark tingrett i Skien. Han fikk kvinnen, som i dag er i 50-årene, til å tro at han i ledtog med politi og andre vektere beskyttet henne og datteren fra fare. Han skal ifølge tiltalen også ha sagt at han jobbet i etterretningstjenesten. – Da jeg kom til meg selv, så jeg at det var grusomt galt, forklarer mannen. Han sier i retten at han har store hukommelsesproblemer og har dype, svarte hull om hva som skjedde gjennom disse årene. Aktor, politiadvokat Jon Harald Borgen spør den fornærmede kvinnen hva farene var, hva han innbilte henne at hun burde være redd for. – Folk. De kunne drepe meg, de var på jakt etter meg. – Historien er jo litt fantastisk? – Den er utrolig, sier kvinnen. Bodde avsides De var aldri kjærester, men forholdet startet sommeren 2010. Han var kunde i hennes families bedrift, før han flyttet inn i underetasjen. De bodde avsides, i en enebolig.  Tidlig ga tiltalte uttrykk for at hun og datteren var i fare. – Jeg hadde godt inntrykk av ham. Han utviste omsorg og beskyttende evne i en farlig situasjon. Det var egentlig en helt ny verden for meg, forklarer kvinnen. Hva faren besto i, fremstår uklart. Det var noen der ute. – Når du har med en tillitsperson som jobber så nært til de instansene som han gjorde, hadde jeg ingen grunn til å tro at han jugde om det, sier kvinnen. Tiltalte fikk henne til å tro at truslene kom fra kriminelle nettverk og var knyttet til narkotikagjeld noen av hennes nærstående ikke klarte å gjøre opp. – Men hadde det rot i virkeligheten, spør rettens administrator, sorenskriver Håvard Skjeldås. – Jeg kunne ikke motbevise det, svarer kvinnen. Bilen hennes var en gang like ved å bli påkjørt av en varevogn. Tiltalte ba henne kjøre videre, han hadde allerede vektere på saken. – Etterpå sa han det var våpen i den bilen, at den egentlig skulle truffet meg. Mens tiltalte angivelig organiserte beskyttelse for mor og datter, måtte de underkaste seg mange regler som begrenset dem i hverdagen. – Om å gjøre å holde tett De måtte gi beskjed når mor reiste til og fra jobb, når jenta gikk på skolebussen. Mor måtte kjøre bestemte veier, alltid parkere med fronten ut.  – Vi måtte melde fra hvor vi gikk. Men reglene var ikke like bestandig. Hvis vi hadde flere vektere, kunne vi får mer frihet, forklarer kvinnen i retten. Aktor spør hvorfor hun ikke gjorde egne undersøkelser. – For å løse saken, var det om å gjøre å holde tett. Vi visste ikke hvem som var imot oss. Jeg visste ikke hvor jeg skulle begynne å nøste. Ble isolert Kvinnen sier at hun også følte en veldig frykt. – Når noen er der ute, når du har noen å passe deg for og mottar instrukser for å overleve. Da tenker jeg at dem følger jeg, forklarer kvinnen. Hun sier det har vært vanskelig å leve i denne tiden. – Jeg var så redd at jeg ikke torde annet enn å tro på det. Konsekvensene var fatale, hvis jeg tok feil, sier kvinnen i retten. Hun sier at hun ble mer og mer isolert og følte seg omgitt av en usynlig og ugjennomtrengelig mur. – Det var ikke var noe alternativ å gå til politiet, for dem hadde ham kontakt med. Aktor bemerker at det er litt rart at hun har stolt på tiltalte. – Det synes jeg også, svarer kvinnen som er den ene fornærmede. Datteren som i dag er voksen, skal også forklare seg for retten.  Tok opp lån Tiltalte fortalte henne også at han jobbet for politi og barnevern. Hun laget mat til ham, vasket og tørket klær og vasket bilen, for at han kunne ta oppdragene. Hun skal også ha holdt ham med biler. – Så lenge jeg trodde på ham, måtte jeg prøve å bidra med det lille jeg kunne, fordi han også sto på, forklarte kvinnen. Hun tok opp lån, tok ut penger fra familiebedriften og jobbet overtid for å kunne finansiere den omfattende «beskyttelsen» omkring dem. Hun forteller at hun også fikk «bøter» om hun ikke gjorde hva tiltalte sa eller brøt reglene. Etter tolv år betrodde hun seg til arbeidsgiver. Sammen gikk de til politiet i januar 2022. Tiltalte erkjente umiddelbart straffskyld. – Jeg har ingen fullgod forklaring. Beklager, innledet tiltalte i retten. Han er tiltalt for å ha fått kvinnen til å overføre netto minst 1,8 millioner kroner til hans konto gjennom de 12 årene han var innlosjert hos henne. Etter pågripelsen tok politiet beslag i 740.000 kroner i kontanter hos ham. Han samtykket i retten til at beslaget blir overført til fornærmede. Kvinnens bistandsadvokat Knut-Eldar Eitran sier hun har et krav mot tilalte på 2,5 millioner kroner og ber om at erstatning blir utmålt etter rettens skjønn. Ønsker dem alt godt Tiltalte oppfordrer retten til å legge kvinnen og datterens forklaring til grunn. – Mitt største ønske er at de skal få det bra og at jeg kan komme tilbake til en noenlunde normal tilværelse, sier telemarkingen. Han forstår at det har vært en belastning for de fornærmede og sier han skulle ønske det var et system som fanget ham opp tidligere. Mannen forklarer at han har hatt lett for å lyve, etter traumatiske opplevelser i barndommen. Han har i dag omfattende helseproblemer. – Jeg tror, altså, hvis jeg ser meg selv utenfra: Det er ikke noen som setter i gang de greiene der, uten å være syk.
Mann i 40-årene erkjenner straffskyld for grovt bedrageri og grov tvang i Telemark tingrett Mannen skal ha fått en mor og datter til å tro at han, sammen med politi og vektere, beskyttet dem mot fare i 12 år Tiltalte fikk kvinnen til å overføre minst 1,8 millioner kroner til hans konto Saken ble avdekket da kvinnen betrodde seg til arbeidsgiver i januar 2022, og tiltalte erkjente umiddelbart straffskyld Mannen ønsker nå at kvinnen og datteren skal få det bra og at han kan gå tilbake til en noenlunde normal tilværelse